শেষ পর্যন্ত মৃত ছাগলকে নিয়েই থানায় গেলেন কৃষক! থানার পুলিশকর্মীদের তখন কিংকর্তব্যবিমূঢ় অবস্থা। ঘটনাটি ঘটেছে জলপাইগুড়ি জেলার পাতকাটা গ্রাম পঞ্চায়েতের রানিনগরে। স্থানীয় কৃষক মানিক সরকারের অভিযোগ তাঁর একটি ছাগলকে মেরে ফেলেছেন তাঁরই দুই প্রতিবেশী।
গত রবিবার মানিক সরকারের প্রতিবেশীর জমিতে ঢুকে পড়ে তাঁরই পোষা চারটি ছাগল। সেই জমিটির মালিক খগেন সরকার এবং তাঁর ভাই লিটন সরকার। মানিক সরকারের অভিযোগ, অভিযুক্ত দুই প্রতিবেশী তাঁদের জমিতে কলাপাতায় ভুষির সঙ্গে বিষ মিশিয়ে রেখেছিলেন। সেই বিষ মেশানো ভুষি খেয়েই একটি ছাগলটি মারা গিয়েছে এবং বাকি ৩টি ছাগল অসুস্থ হয়ে পড়েছে।
অভিযুক্তদের সঙ্গে পঞ্চায়েতের মাধ্যমে সালিশি করে মৃত ছাগলের দাম আদায়ের উদ্যোগ নেওয়া হলেও, সালিশিতে অভিযুক্তরা বসতে চায়নি। তাই কোতোয়ালি থানায় অভিযুক্তদের বিরুদ্ধে লিখিত অভিযোগ দায়ের করেছেন কৃষক মানিক সরকার।
অন্যদিকে অভিযুক্তরা দাবি করেছেন তাঁরা নির্দোষ! স্থানীয় সূত্রে জানা গিয়েছে, অভিযুক্ত খগেন সরকারদের জমিতে রসুন খেত আছে। প্রায়ই কৃষক মানিক সরকারের ছাগলগুলি চলাচল করত ওই পথ ধরে। কিন্তু অতীতে এমন ঘটনা কখন ঘটেনি। 
 

আরও জানা গিয়েছে, মৃত ছাগলটির ওজন প্রায় ১৫ কেজি। যার বাজারদর বেশ কয়েকহাজার টাকা। তাই আর্থিক ক্ষতির মুখে পড়েছেন কৃষক।